《送叶蕴归缙云》
宋代·苏过

昔直承明庐，谁似先生早。前无雒洛人，后笑冯唐老。

机云谩声价，班马空词藻。岂知渊源来，尚觉河汉小。

斯文叹未坠，妙意付幽讨。言乘刺史藩，曾视金銮草。

飘然香案仙，宜著蓬莱岛。未忘经济心，甘为穷鬼笑。

手援沟壑危，自上蠲赋表。不知古襦裤，能活几枯槁。

端如德星临，民瘼一驱扫。方安龚遂政，远赋阳城考。

越吟念庄舄，赠策嗟秦绕。江湖计不疏，经史心未了。

但收王车归，三径不足道。平生林泉志，久矣轩裳藐。

远同谢安石，乐比东山好。苍生独未买，政坐功名扰。

汉庭求诸儒，慨想前辈少。不用叹周南，亟闻宣室召。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。